দিল্লির মসনদে বিজেপির রেখা, প্রথমবারের মহিলা বিধায়কেই ভরসা

ওয়েব ডেস্ক: অবশেষে জল্পনার অবসান। রেখা গুপ্ত (Rekha Gupta) হচ্ছেন দিল্লির (Delhi) পরবর্তী মুখ্যমন্ত্রী (CM)। পরবেশ ভার্মা (Parvesh Verma) হচ্ছেন উপ মুখ্যমন্ত্রী (Deputy CM)। বুধবার সন্ধ্যায় দিল্লিতে বিজেপির রাজ্য কার্যালয়ে পরিষদীয় দলের বৈঠকে এই সিদ্ধান্ত হয়েছে। সেখানে বিধায়করা রেখা গুপ্তকে মুখ্যমন্ত্রী নির্বাচিত করেছেন। ফলে এই নিয়ে দিল্লি চতুর্থ মহিলা মুখ্যমন্ত্রী পেতে চলেছে। মধ্যপ্রদেশ, রাজস্থান, হরিয়ানার মতো দিল্লিতেও নতুন মুখকে সামনে নিয়ে এল বিজেপি। তিনি প্রথমবারের বিধায়ক। ৫০ বছরের রেখা শালিমারবাগ কেন্দ্রের বিধায়ক। তিনি আপের বন্দনা কুমারীকে ২৯ হাজার ৫৯৫ ভোটে পরাজিত করেন। দিল্লি বিশ্ববিদ্যালয়ের ছাত্র আন্দোলন থেকে উঠে আসেন রেখা। দিল্লি ছাত্র সংসদের প্রেসিডেন্ট ছিলেন। দক্ষিণ দিল্লি পুরনিগমের মেয়রও ছিলেন। উত্তর পীতমপুরায় ২০০৭ সালে প্রথম কাউন্সিলর নির্বাচিত হন। বর্তমানে বিজেপির মহিলা মোর্চার জাতীয় ভাইস প্রেসিডেন্ট পদে রয়েছেন।
পরবর্তী উপ মুখ্যমন্ত্রী পরবেশ ভার্মা নয়াদিল্লি আসনে আপ সুপ্রিমো অরবিন্দ কেজরিওয়ালকে পরাজিত করেন। মুখ্যমন্ত্রী হিসেবে যেসব নাম নিয়ে চর্চা হচ্ছিল তার মধ্যে এগিয়ে ছিলেন পরবেশ। যদিও শেষমেষ রেখাকে বেছে নেওয়া হয়েছে। ২৭ বছর পর এবার দিল্লির ক্ষমতায় এসেছে বিজেপি। ২০১৪ সালে কেন্দ্রে ক্ষমতা দখল করলেও এতদিন খাস  রাজধানীদখল করতে পারেনি প্রধানমন্ত্রী নরেন্দ্র মোদির দল।  সুষমা স্বরাজের পর ফের বিজেপির মহিলা মুখ্যমন্ত্রী পেতে চলেছেন দিল্লিবাসী। এবারের ভোটেও অন্যতম ইস্যু ছিল সরাসরি আর্থিক সহায়তা সহ মহিলাদের উন্নয়ন।  বৃহস্পতিবার রামলীলা ময়দানে শপথ অনুষ্ঠান। প্রধানমন্ত্রী নরেন্দ্র মোদি, সেলিব্রিটিদের উপস্থিতিতে মেগা ইভেন্টের আয়োজন করা হয়েছে।

গত ৮ ফেব্রুয়ারি দিল্লি বিধানসভা নির্বাচনের ফল প্রকাশ হয়েছে। কিন্তু তারপরেও এতদিন ধরে মুখ্যমন্ত্রীর নাম ঘোষণা করতে পারেনি বিজেপি। এমনকী এদিন বিজেপির পরিষদীয় দলের বৈঠকও পিছিয়ে যায়। ফলে মহারাষ্ট্রের মতো মুখ্যমন্ত্রীর নাম প্রকাশ্যে না আনতে পারায় বিরোধীদের সমালোচনার মুখে পড়ে বিজেপি। ৭০ আসনের বিধানসভায় ৪৮ আসন পায় ভারতীয় জনতা পার্টি। অরবিন্দ কেজরিওয়ালের আপ পার্টির সরকারের পতন ঘটে। আপ পায় ২২টি আসন।