দিঘার জগন্নাথ ধামের নিরাপত্তা সুনিশ্চিত করতে এবার বিশেষ পদক্ষেপ নবান্নের

দিঘা : পুরীর আদলে দিঘায় মুখ্যমন্ত্রী মমতা বন্দ্যোপাধ্যায়ের নেতৃত্বে এবং রাজ্য সরকারের উদ্যোগে গড়ে উঠছে জগন্নাথ ধাম। সেখানেও যে পুরীর মতোই পুণ্যার্থীদের ভিড় হবে সেই কথাকে মাথায় রেখে নিরাপত্তা সুনিশ্চিত করতে এবার গ্রহণ করা হলো বিশেষ পদক্ষেপ। নবান্ন সূত্রে খবর দিঘায় জগন্নাথ মন্দিরের অদূরেই তৈরি হবে পুলিশ ফাঁড়ি। বৃহস্পতিবার মন্ত্রিসভার যেই বৈঠক ছিল সেখান থেকেই এই সিদ্ধান্তে অনুমোদন দেওয়া হয়েছে। পাশাপাশি এর জন্য শূন্য পদে নিয়োগের অনুমোদন হয়ে গেছে বলে খবর।

আরও পড়ুন: শান্তিনিকেতনের সোনাঝুরিতে দোল খেলা নিয়ে বিধিনিষেধ নেই, জানাল বীরভূম জেলা পুলিশ

ইতিমধ্যেই মুখ্যমন্ত্রী মমতা বন্দ্যোপাধ্যায় জানিয়ে দিয়েছেন দিঘায় এই জগন্নাথ মন্দির ৩০ এপ্রিল উদ্বোধন হতে চলেছে। ২০ একর জমিতে গড়ে উঠেছে এই মন্দির। ইতিমধ্যেই পুণ্যার্থীদের মধ্যে জগন্নাথ মন্দির নিয়ে উৎসাহ চরমে। তাই সকলের কথা মাথায় রেখে এবং ভিড়ের কথা নজর বন্দি করে যে কোন দুর্ঘটনা নিয়ন্ত্রণে আনার জন্য আগেভাগে পরিকাঠামো গড়ে তোলার সিদ্ধান্ত নেওয়া হয়েছে রাজ্যের তরফ থেকে।

উল্লেখ্য গত বছর ডিসেম্বর মাসে মন্দির প্রস্তুতি খতিয়ে দেখতে দিঘায় উপস্থিত হন মুখ্যমন্ত্রী মমতা বন্দ্যোপাধ্যায়। তখনই তিনি জানিয়ে দিয়েছিলেন জেলা পরিষদের গেস্ট হাউসেই গড়ে উঠবে পুলিশ ফাঁড়ি। এখন দেখার সেখানেই গড়ে ওঠে পুলিশ ফাঁড়ি নাকি অন্য কোথাও।

দেখুন অন্য খবর