অবশেষে আগামীকাল দিল্লির মুখ্যমন্ত্রীর নাম জানাবে বিজেপি

ওয়েব ডেস্ক: আগামীকাল, বুধবার দিল্লির (Delhi) নতুন মুখ্যমন্ত্রীর নাম ঘোষণা করবে বিজেপি (BJP)। ৮ ফেব্রুয়ারি ফল প্রকাশের (Result) পর থেকে মুখ্যমন্ত্রীর নাম জানাতে না পারায় সমালোচনার মুখে পড়ে বিজেপি। পিছিয়ে গিয়েছে বিজেপির পরিষদীয় দলের বৈঠকও (Meeting)। মহারাষ্ট্রের পুনরাবৃত্তি হচ্ছে বলে আক্রমণ করে বিরোধীরা। বিজেপি সূত্রে খবর, বুধবার পরিষদীয় দলের বৈঠক রয়েছে। তারপরই নাম জানানো হবে। ২৭ বছর পর দিল্লিতে ক্ষমতা দখল করেছে গেরুয়া শিবির। স্বাভাবিক টগবগিয়ে ফুটছে পদ্ম পার্টি। বৃহস্পতিবার শপথ নেবেন মুখ্যমন্ত্রী। রামলীলা ময়দানে ওই শপথ অনুষ্ঠানে ১ লক্ষ জন সমাগম করবার উদ্যোগ নিচ্ছে বিজেপি।

এখন সবার আগ্রহ এটা জানতে যে কে হবেন রাজধানীর নতুন মুখ্যমন্ত্রী। রাজস্থান, মধ্যপ্রদেশ, হরিয়ানা মডেল অনুসরণ করে বিজেপি কি নতুন মুখ সামনে নিয়ে আসবে? তব যে কয়েকজনের নাম নিয়ে চর্চা চলছে তার মধ্যে এগিয়ে অরবিন্দ কেজরিওয়ালকে নয়াদিল্লি বিধানসভা আসনে হারানো পরবেশ ভার্মা। এছাড়া বিজেন্দ্র গুপ্তা, আশিস সুদ, রেখা গুপ্তা, পবন শর্মা, সতীশ উপাধ্যায়দের নাম নিয়ে আলোচনা হচ্ছে।

আরও পড়ুন: দিল্লির প্রাক্তন মন্ত্রী সত্যেন্দ্রর বিরুদ্ধে বিচার শুরুর অনুমতি রাষ্ট্রপতির

৭০ আসনের বিধানসভায় ৪৮টি আসন পেয়েছে বিজেপি। আপ পেয়েছে ২২টি আসন। নরেন্দ্র মোদি ২০১৪ সালে দেশের ক্ষমতায় এসেছে। তারপর থেকে একের পর এক রাজ্যে দখলদারি বাড়িয়েছে। তবে খোদ রাজধানী দিল্লির ক্ষমতা অধরাই ছিল তাঁর কাছে। শপথ অনুষ্ঠানকে মেগা ইভেন্টে পরিণত করার উদ্যোগ নিচ্ছে বিজেপি। মঙ্গলবার ওই মাঠ পরিদর্শন করেন বিজেপি নেতারা।